Broj: 711-I-1168-P-31-18/19-16-11

Zagreb, 18. travnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa dužnosnika Danijela Šaška, zamjenika gradonačelnika Grada Križevaca,** na 47. sjednici, održanoj 18. travnja 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Danijela Šaška, zamjenika gradonačelnika Grada Križevaca, u vezi putovanja u Sjedinjene Američke države u siječnju 2018.g., neće se pokrenuti, s obzirom da Povjerenstvo iz prikupljenih podataka i dokumentacije, povodom prijave zaprimljene 24. siječnja 2018.g., nije utvrdilo postojanje okolnosti koje bi upućivale na moguću povredu odredbi ZSSI-a počinjenu od strane prijavljenog dužnosnika.**

Obrazloženje

Povjerenstvo je 24. siječnja 2018.g. zaprimilo prijavu protiv dužnosnika Danijela Šaška, zamjenika gradonačelnika Grada Križevaca, kojom se dužnosnik prijavljuje za povredu članka 11. ZSSI-a jer je primio dar u naravi u iznosu preko 20.000,00 kn, a koji se sastoji od zrakoplovne karte i smještaja za međunarodni sajam „The global Stage for Inovation“, koji se održao od 8. do 12. siječnja 2018. godine u Las Vegasu, SAD, u organizaciji Consumer Technology Association (CTA). U prijavi se navodi kako su darovatelji ART MEDIA društvo s ograničenom odgovornošću za usluge, posredovanje i trgovinu, zatim ……………, suvlasnik odnosno osoba bračno povezana s nekoliko tvrtki: RS INTER-TRADE društvo s ograničenom odgovornošću za trgovinu i usluge, QUESTUS društvo s ograničenom odgovornošću za trgovinu i usluge, te POLIKLINIKA MEDIKADENT d.o.o. za obavljanje zdravstvene djelatnosti. Prijava je zaprimljena pod brojem: 711-U-332-P-31/18-01-2.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika Povjerenstvo je utvrdilo da Danijel Šaško obnaša dužnost zamjenika gradonačelnika Grada Križevaca od 12. lipnja 2017.g. Stoga je i Danijel Šaško, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Sukladno članku 39. stavku 5. ZSSI-a, Povjerenstvo ima pravo pribaviti činjenice i dokaze djelovanjem drugih tijela javne vlasti te su nadležna tijela u Republici Hrvatskoj dužna bez odgode, na zahtjev Povjerenstva, dostaviti zatražene obavijesti i dokaze.

Povjerenstvo je povodom navoda u zaprimljenoj prijavi zatražilo relevantne podatke kako bi utvrdilo osnovanost navoda iz prijave, odnosno upućuju li iste okolnosti na moguću povredu odredbi ZSSI-a.

Povjerenstvo je od Grada Križevaca zatražilo očitovanje je li dužnosnik Danijel Šaško, zamjenik gradonačelnika Grada Križevaca, prisustvovao međunarodnom sajmu „The global Stage for Inovation“, koji se održao 8.-12. siječnja 2018.g. u Las Vegasu, i ukoliko jest tko je i kako snosio troškove puta i smještaja te da dostave svu relevantnu dokumentaciju (pozivno pismo, putni nalog i dr.).

Povjerenstvo je od Grada Križevaca 22. veljače 2018.g. zaprimilo očitovanje, KLASA: 023-01/18-01/6 od 13. veljače 2018.g., u kojem se navodi kako je dužnosnik Danijel Šaško boravio tijekom siječnja 2018.g. u Las Vegasu u privatnom aranžmanu, radi posjeta sajmu tehnologije koji se tamo održava svake godine tijekom siječnja te da je sam snosio troškove puta i smještaja. Budući da je dužnosnik boravio u vlastitom aranžmanu nemaju nikakvih dodatnih informacija niti saznanja glede njegovog posjeta Las Vegasu.

Povjerenstvo je potom od trgovačkih društava RS INTERTRADE d.o.o., QUESTUS d.o.o., POLIKLINIKA MEDIKAMENT d.o.o. i ART MEDIA d.o.o. zatražilo očitovanje jesu li na bilo koji način sudjelovali u podmirenju troškova dužnosniku Danijelu Šašku u vezi prisustvovanja međunarodnom sajmu u Las Vegasu.

Trgovačko društvo Poliklinika Medikament d.o.o. je dana 25. travnja 2018.g. dostavilo očitovanje u kojem se navodi kako o podmirenju predmetnih troškova nisu upoznati, niti su na bilo koji način povezani s istim. Očitovanje je zaprimljeno pod brojem 711-U-1389-P-31/18-08-2.

Trgovačko društvo RS Inter-Trade d.o.o. je dana 25. travnja 2018.g. dostavilo očitovanje u kojem se navodi kako navedeno društvo ni na koji način nisu sudjelovali u podmirenju troškova za navedenog dužnosnika. Očitovanje je zaprimljeno pod brojem 711-U-1429-P-31/18-09-2.

Dana 30. travnja 2018.g. zaprimljeno je očitovanje i od trgovačkog društva Questus d.o.o. je dana 25. travnja 2018.g. dostavilo očitovanje u kojem se navodi kako o podmirenju predmetnih troškova nisu upoznati, niti su na bilo koji način povezani s istim. Očitovanje je zaprimljeno pod brojem 711-U-1389-P-31/18-08-2.

Trgovačko društvo Art Media d.o.o. je dana 5. veljače 2019.g. dostavilo očitovanje u kojem se navodi kako je navedeno Društvo kupilo zrakoplovne karte i smještaj za sve sudionike sa kojima je išao i g. Danijel Šaško, na sajam CES 2018. Navedeno je kupljeno na taj način jer je to bio najjednostavniji način za organizirati putovanje te jedini način da se dobiju zajedničke zrakoplovne karte i zajednički hotel za sve sudionike koji su išli. Tijekom putovanja sudionici su imali i druge zajedničke troškove te je nakon povratka napravljen obračun istih. Danijel Šaško je tada refundirao svoje troškove puta vlasniku tvrtke, ………………., te je isti, sukladno zakonu, regulirao svoje obveze prema tvrtki. U prilogu očitovanja dostavljen je izvod iz bankovnog računa spomenute transakcije, kao i računi karti i hotela. Očitovanje je zaprimljeno pod brojem 711-U-670-P-31-18/19-12-2.

Iz podataka Sudskog registra Trgovačkog suda u Bjelovaru razvidno je kako je pod MBS: 010046337 upisano trgovačko društvo ART MEDIA društvo s ograničenom odgovornošću za usluge, posredovanje i trgovinu, OIB: 60391056605. Kao jedini osnivač/član društva te kao osoba ovlaštena na zastupanje društva upisan je ……………………..

Uvidom u dostavljenu dokumentaciju utvrđeno je kako istoj prileži Potvrda o uplati s datumom izvršenja 1. veljače 2018.g., iz koje je razvidno da je platitelj Danijel Šaško primatelju ………………… platio iznos od 20.500,00 kn, opis transakcije – PUT. Uvidom u priložene račune zrakoplovnih karata i hotela na relaciji Zagreb – Copenhagen - San Francisco – Las Vegas – San Francisco – Copenhagen - Zagreb u razdoblju od 1. do 14. siječnja 2018.g. (koje su izdane za četiri osobe) utvrđeno je kako je trošak po jednoj osobi u bitnom istovjetan uplaćenom iznosu (cijene su istaknute u USD).

Člankom 11. stavkom 1. ZSSI-a propisano je da se darom u smislu navedenog Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Člankom 11. stavkom 3. ZSSI-a propisano je kako dužnosnik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja.

Povjerenstvo je slijedom gore navedenog utvrdilo kako je trgovačko društvo Artmedia d.o.o. kupilo zrakoplovne karte i smještaj za 4 osobe koje su skupno išle na međunarodni sajam „The global Stage for Inovation“, koji se u siječnju 2018.g održao u Las Vegasu, SAD. Karte i smještaj su kupljeni skupno kako bi se osiguralo da navedene osobe otputuju zajedno. Dužnosnik Danijel Šaško je na navedeno putovanje išao privatno te je po povratku refundirao troškove koje je za njega unaprijed platilo navedeno Društvo. Stoga se prihvaćanje plaćanja zrakoplovne karte i smještaja zbog grupne rezervacije leta od strane spomenutog trgovačkog društva kao organizatora puta, u konkretnom slučaju ne smatra se darom u smislu čl. 11. ZSSI-a, niti je u suprotnosti s odredbama ZSSI-a, budući da je dužnosnik osobno snosio refundaciju troška smještaja i zrakoplovne karte po povratku sa putovanja.

Međutim, dužnosnik bi, u cilju bolje zaštite vlastite vjerodostojnosti i povjerenja građana, u slučajevima kada plaćanje troškova unaprijed, radi povoljnije cijene karata ili drugih okolnosti, snosi treća osoba, navedenu okolnost trebao javno objaviti odnosno deklarirati prije samog puta.

Slijedom navedenog, Povjerenstvo je donijelo Odluku kao u izreci.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Danijel Šaško, elektroničkom dostavom
2. Podnositelj prijave, e-mail
3. Objava na internetskoj stranici Povjerenstva
4. Pismohrana